钦定古今图书集成/历象汇编/乾象典/第081卷 > 《喜雨亭记》苏轼
## 钦定古今图书集成/历象汇编/乾象典/第081卷 > 《喜雨亭记》苏轼

亭以雨名，志喜也。古者有喜，则以名物，示不忘也。周
公得禾以名其书，汉武得鼎以名其年，叔孙胜狄以
名其子，其喜之大小不齐，其示不忘一也。予至扶风
之明年，始治官舍，为亭于堂之北，而凿池其南，引流
种树，以为休息之所。是岁之春，雨麦于岐山之阳，其
占为“有年。”既而弥月不雨，民方以为忧。越三月乙卯
乃雨，甲子又雨，民以为未足。丁卯又大雨，三日乃止。
官吏相与庆于庭，商贾相与歌于市，农夫相与忭于
野，忧者以乐，病者以愈，而吾亭适成。于是举酒于亭
上以属客而告之曰：“五日不雨可乎？”曰：“五日不雨则
无麦。”“十日不雨可乎？”曰：“十日不雨则无禾。无麦无禾岁且荐饥，狱讼繁兴而盗贼滋炽，则吾与二三子，虽
欲优游以乐于此亭，其可得耶？今天不遗斯民，始旱
而赐之以雨，使吾与二三子得相与优游而乐于此
亭者，皆雨之赐也。其又可忘耶？”既以名亭，又从而歌
之曰：“使天而雨珠，寒者不得以为襦；使天而雨玉，饥
者不得以为粟。一雨三日，繄谁之力？”民曰：“太守。太守
不有，归之天子。”天子曰“不然。归之造物，造物不自以
为功。归之太空，太空冥冥，不可得而名。吾以名吾亭。”